Photo Competition - SA Grain
Through your lens – #ImFarming
Februarie 2020 Wenners
Claudi Lourens van Frankfort ontvang R1 500 vir haar wenfoto in die Februarie-kompetisie. Die vreugde van skeertyd is een van die redes waarom boerdery hulle bly betower.
In die tweede plek is hierdie toneel wat Gerda de Kock van Hoopstad afgeneem het. Sy noem dit “Genade van Bo” omdat suksesvolle boerdery en genade hand aan hand loop.
Blitz, die windhond, is klein Michael Newton se waghondmaatjie as hy by oupa en ouma op die plaas naby Kroonstad kuier. Ouma Lizette Gräbe wat die foto ingestuur het, vertel dat Blitz by is waar ook al Michael rondbeweeg.
Op die #ImStaying-groep wat in September op Facebook gestig is, deel duisende entoesiastiese Suid-Afrikaners die redes waarom hulle kies om in Suid-Afrika te bly.
Met die 2020-fotokompetisie kry amateurfoto­grawe die geleentheid om te wys wat Suid-Afrikaanse produsente motiveer om aan te hou boer te midde van uitdagende omstandighede waaroor hulle geen beheer het nie. Die beoordelaars wil graag die unieke aktiwiteite sien wat stedelinge misloop – of dit nou die vreugde is wat die geboorte van ’n nuwe kalf of lammetjie bring, plaaskinders wat sorgeloos in die plaasdam se water rondplas of die opwinding van die eerste druppels reën na die droogte.
Wen elke maand
Vanaf Januarie 2020 word daar vir twaalf uitgawes ’n wenner deur ’n paneel beoordelaars aangewys. Elke wenner sal ’n kontantprys van R1 500 ontvang. Die twaalf finaliste kom aan die einde van dié jaar in aanmerking vir die groot pryse: R15 000 (wenner), R10 000 (naaswenner) en ’n derde prys van R5 000 – met komplimente van Sasol.
Inskrywings moet die tema #ImFarming uitbeeld.
Onaanvaarbare gemanipuleerde foto’s sal nie aanvaar word nie. Onaanvaarbare manipulasie van foto’s behels in wese die byvoeging van visuele elemente wat aanvanklik nie in die foto was nie (byvoorbeeld wolke of plantegroei), asook die uithaal van beeldelemente wat die konteks of tema van die foto verander (byvoorbeeld ’n onooglike en substantiewe beeldelement iewers in die foto). Aanvaarbare manipulasie behels die volgende: Die verandering van die foto se oorspronklike dimensies (cropping – gegewe dat dit nie die konteks of onderwerp verander nie), verstellings aan onderbeligte of oorbeligte dele (exposure adjustments) en verstellings aan die kleurtempe­ratuur (die algemene kleurtint van die foto – colour temperature correction). Indien twyfel ontstaan oor die mate van manipulasie, mag die beoordelaars versoek dat die oorspronklike ongemanipuleerde foto beskikbaar gestel word.
’n Deelnemer wat ’n maandwenner is, kan vir die daaropvolgende drie uitgawes nie inskryf nie.
Inskrywings wat ná die afsnytyd ontvang word, sal vir die volgende maand se kompetisie ingeskryf word.
’n Paneel, wat bestaan uit twee professionele fotograwe asook verteenwoordigers van SA Graan/Grain en Sasol, sal die foto’s maandeliks beoordeel.
Alle inskrywings word die eiendom van Graan SA. Die foto’s sal in ’n databank gebêre word en Graan SA en Sasol mag dit vir toekoms­tige promosie-, bemarkings- en publikasiedoeleindes gebruik. Deur in te skryf, stem die deelnemer in daartoe en geen eise van derde partye vir skending van kopiereg kan ingedien word nie.
Stuur foto’s na elmien@infoworks.biz. Onthou om jou naam, posadres, telefoonnommer en ‘n beskryf vir die foto saam te stuur.